FI Euroopan unionin virallinen lehti CE 84/389

(2004/C 84 E/0451)

KIRJALLINEN KYSYMYS E-0405/04

esittäjä(t): Jules Maaten (ELDR) komissiolle

(17. helmikuuta 2004)

Aihe: Lintuinfluenssaepidemia

1. Voiko Euroopan unioni ryhtyä toimiin 24 tunnin kuluessa, jos unionissa havaitaan lintuinfluenssa-tapaus?

2. Onko komissio laatinut kriisinhallintasuunnitelman?

David Byrnen komission puolesta antama vastaus

(24. maaliskuuta 2004)

1. Kiireellisissä tapauksissa, jotka johtuvat merkittävistä eläintaudeista, komissiolla on käytettävissään menettelyjä, joiden avulla se voi reagoida viipymättä ja toteuttaa tarkoituksenmukaisia oman toimivaltansa piiriin kuuluvia toimenpiteitä yhteisön suojelemiseksi tällaiselta uhalta. Esimerkkinä voidaan mainita matkapuhelinverkosto, jonka avulla jäsenvaltioiden eläinlääkintäviranomaiset voivat vaihtaa keskenään tietoja tunnin kuluessa ja joka on toiminnassa ympäri vuorokauden.

Komission nopea reagointikyky on osoitettu useissa äskettäisissä tapauksissa, esimerkiksi suu- ja sorkkatautiepidemian puhjettua Yhdistyneessä kuningaskunnassa vuonna 2001, jolloin komissio teki päätöksen suojatoimenpiteistä alle 24 tunnin kuluessa epidemian puhkeamisen vahvistamisesta, ja lintuinfluenssaepidemian aikana Alankomaissa vuonna 2003, jolloin yhteisön palkkaama asiantuntija lähetettiin kyseiseen jäsenvaltioon samana viikonloppuna kuin hätätilanne ilmeni.

Komissio haluaa kuitenkin tähdentää, että jäsenvaltioilla on ensisijainen vastuu yhteisön lainsäädännössä määriteltyjen taudintorjuntatoimenpiteiden toteuttamisesta viipymättä, jos lintuinfluenssan kaltaisen merkittävän eläintautiepidemian puhkeamista epäillään tai jos tällaisen epidemian puhkeaminen on vahvistettu yhteisön alueella.

Tämän vuoksi jäsenvaltioilla on käytössä varasuunnitelmia, jotka komissio on hyväksynyt. Varmistaakseen, että myös uusilla jäsenvaltioilla on käytössään tällaisia suunnitelmia, komissio tutkii parhaillaan niiden toimittamia suunnitelmia vuonna 2003 tehdyn liittymissopimuksen mukaisesti.

2. Komissiolla on hätätilanteita koskeva käsikirja, jossa on määritelty toimenpiteet mahdollisesti erittäin suuren uhkan yhteisölle muodostavien, eläinten terveyteen liittyvien hätätilanteiden varalta ja johon sisältyy yhteisön virallisilla kielillä laadittuja vakiomallisia asiakirjoja nopean käytön helpottamiseksi.

Ottaakseen huomioon lintuinfluenssasta kansanterveydelle aiheutuvan uhkan komissio julkaisee lähiaikoina valmisteluasiakirjan influenssapandemiaa koskevasta toimintavalmiudesta ja strategisesta suunnittelusta yhteisön alueella. Asiakirjassa määritellään toiminnan päätavoitteet ja hahmotellaan komission ja jäsenvaltioiden tehtävät. Siinä tarkastellaan laaja-alaisen kuulemisprosessin tuloksena todettuja keskeisiä kysymyksiä kuten hallinnointia ja koordinointia, valvontaa, ennaltaehkäisyä, riskien lieventämistä ja strategioita — rokotteiden ja virustentorjuntalääkkeiden saatavuus mukaan luettuna — sekä viestintää ja tutkimusta. Tämän valmisteluasiakirjan tarkoituksena on edistää tehokkaita politiikkoja ja toimenpiteitä, jotka vastaavat Maailman terveysjärjestön (WHO) määritelmiin perustuvia influenssapandemian eri vaiheita. Asiakirja tuo lisäarvoa kansallisen tason valmiuden suunnitteluun, jota jäsenvaltiot arvioivat ja ajan-tasaistavat Aasian tämänhetkisten lintuinfluessaepidemioiden edellyttämällä tavalla.